
## O RUKAMA I KOTURALJKAMA



Marijana je bila razmažena i svojeglava djevojčica. Vrlo nagla i nestrpljiva. Imala je  mnogo igračaka i lijepih lutaka. Najradije se igrala s lutkama, ali na vrlo okrutan način. Da bi ih lakše oblačila ili presvlačila, nemilosrdno im je lomila ruke!

– To lutku boli! – negodovala je jednog dana njezina prijateljica Elvira. S užasom je promatrala kako Marijana jednoj lutki otkida ruku.

– Ma što bi je boljelo?!

– Boli, boli! – uvjeravala ju je Elvira. – Kao što bi  boljelo tebe i mene, boli i lutku.

– Svašta! – obrecnula se Marijana i mrtva hladna otkinula lutki i drugu ruku.

– Jao! Ruke su u svakom poslu potrebne! – sa zgražavanjem će Elvira. – Kako bi Lara, majka mojih lutaka, zajedno sa mnom previjala, umivala i češljala djecu i kuhala ručak bez ruku?!

Pregleda redom sve Marijanine lutke i uzvikne:

– Zbilja nijedna nema ruke! Moramo hitno pozvati liječnika!

– Kakvog liječnika!? – naljuti se Marijana. – Više  mi nisi prijateljica i neću se s tobom igrati!

Elvira se, užasnuta i razočarana, sa svojim lutkama vratila kući.

Jednog dana Marijana je pala s koturaljki i slomila ruku. U bolnici su joj stavili gips. Elvira ju je ipak odlučila posjetiti. Djevojčice su se trenutak bez riječi promatrale, a onda je Marijana povela Elviru do ormara u kojemu su ležale njezine lutke. Sve redom imale su ruke u gipsu!

– Liječnik je rekao da će ozdraviti kad i ja! – reče ponosno. – Onda ćemo svi zajedno uživati u igri.

ODGOVORI NA PITANJA!

1. Kakva je djevojčica bila Marijana?
2. Čime se Marijana najradije igrala?
3. Na koji se način Marijana igrala?
4. Što je radila da bi lutke lakše presvlačila ili oblačila?
5. Što je Elvira zaključila o Marijaninim lutkama?
6. Što se Marijani jednoga dana dogodilo?
7. Tko je Marijanu posjetio?
8. Što su Marijanine lutke imale na ruci?